Document ID: 32009R0690

KOMISIJOS REGLAMENTAS (EB) Nr. 690/2009
2009 m. liepos 30 d.
kuriuo iš dalies keičiamas Europos Parlamento ir Tarybos reglamentas (EB) Nr. 216/2008 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą, panaikinantis Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 80 straipsnio 2 dalį,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), o ypač į jo 6 straipsnio 2 dalį,
kadangi:
(1)
Reglamento (EB) Nr. 216/2008 6 straipsnio 1 dalyje nustatyta, kad gaminiai, dalys ir prietaisai turi atitikti aplinkosaugos reikalavimus, nustatytus Tarptautinės civilinės aviacijos konvencijos (toliau - Čikagos konvencija) 16 priedo I ir II tomuose (išleistuose 2005 m. lapkričio 24 d.), išskyrus jo priedėlius.
(2)
Priėmus Reglamentą (EB) Nr. 216/2008 Čikagos konvencijos 16 priedas iš dalies pakeistas - 2008 m. kovo 7 d. priimtas I tomo 9 pakeitimas ir II tomo 6 pakeitimas, jie abu taikomi nuo 2008 m. lapkričio 20 d.
(3)
Šiame reglamente numatytos priemonės grindžiamos nuomone, kurią Europos aviacijos saugos agentūra (toliau - Agentūra) pateikė pagal Reglamento (EB) Nr. 216/2008 17 straipsnio 2 dalies b punktą ir 19 straipsnio 1 dalį. Agentūra pasiūlė, kad Reglamentas (EB) Nr. 216/2008 turėtų būti iš dalies pakeistas, kad atitiktų Čikagos konvencijos pakeitimus.
(4)
Todėl Reglamentas (EB) Nr. 216/2008 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Reglamento (EB) Nr. 216/2008 65 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 216/2008 6 straipsnio 1 dalis pakeičiama taip:
„1. Gaminiai, dalys ir prietaisai atitinka aplinkos apsaugos reikalavimus, nustatytus nuo 2008 m. lapkričio 20 d. taikomuose Čikagos konvencijos 16 priedo I tomo 9 pakeitime ir II tomo 6 pakeitime, išskyrus 16 priedo priedėlius.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. liepos 30 d.

Labels: 8
15